1. ปัจจัยความเสี่ยง

  ความเสี่ยง ความสลับซับซ้อน และความไม่แน่นอน
  เป็นตัวกำหนดภาวะแวดล้อมทางธุรกิจในปัจจุบัน
  ธุรกิจอาจมีความเสี่ยงที่เกิดจากกลยุทธ์ในการดำเนินงาน สถานะทางการเงิน
  การปฏิบัติตามกฎข้อบังคับ การเปลี่ยนแปลงในกฏระเบียบข้อบังคับภาครัฐ จากภัยธรรมชาติ
  หรือจากการดำเนินงาน และจากระบบคอมพิวเตอร์ อันเป็นเรื่องที่เกิดขึ้นได้ตามปกติ
  โดยที่ความเสี่ยงจะเปลี่ยนไปตามปัจจัยทั้งภายในและภายนอกที่มีผลกระทบต่อสภาวะการดำเนินธุรกิจ
  ซึ่งในการดำเนินธุรกิจย่อมมีความเสี่ยงหลากหลายรูปแบบอยู่ภายในตัวธุรกิจเอง
  นับตั้งแต่ความเสี่ยงพื้นฐานในรูปของภัยอันตรายต่างๆ เช่น อัคคีภัยและอุทกภัย เป็นต้น
  จนถึงความเสี่ยงจากภาวะการปฏิบัติงาน อาทิเช่น การพึ่งพาเทคโนโลยีสารสนเทศ
  ตลอดจนความเสี่ยงจากพนักงาน ตัวอย่างเช่น
  ความสามารถที่จะฝึกอบรมพนักงานให้มีทักษะในการปฏิบัติงานตามยุทธศาสตร์
  และจูงใจให้พนักงานทำงานกับบริษัทฯ นอกจากนี้ ยังมีความเสี่ยงจากปัจจัยภายนอก
  จากการติดต่อกับผู้อื่น ความสัมพันธ์ของบริษัทฯ ในฐานะผู้จัดจำหน่ายสินค้า ลูกค้า นายจ้าง
  และนักลงทุน ซึ่งเป็นปัจจัยเสี่ยงที่อยู่นอกเหนือการควบคุมของบริษัทฯ
  แต่มีผลกระทบอย่างมีนัยสำคัญต่อภาวะแวดล้อมในการดำเนินงานและผลที่ได้รับจากการประกอบการของบริษัทฯ
  ความเสี่ยงสำคัญๆ ที่บริษัทฯ ประสบอยู่ในปัจจุบันคือ ความเสี่ยงจากตลาดหุ้น
  ความเสี่ยงจากผู้ถือหุ้น ความเสี่ยงจากสภาวะเศรษฐกิจ ความเสี่ยงจากการแข่งขัน เช่น
  การดำเนินการของคู่แข่ง ความเสี่ยงจากกฎระเบียบข้อบังคับของรัฐและกฎหมาย
  ความเสี่ยงจากพนักงานลูกจ้าง และความเสี่ยงจากเทคโนโลยีสารสนเทศ

  บริษัทฯ เป็นบริษัทจดทะเบียนในตลาดหลักทรัพย์แห่งประเทศไทย ดังนั้นราคาหุ้นของบริษัทฯ
  ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
  สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศ
  ในภูมิภาคและระหว่างประเทศ และการเก็งกำไร ดัชนีตลาดหลักทรัพย์ ณ สิ้นปี
  ลดลงในอัตราร้อยละ 4.7 จากปี 2548 อย่างไรก็ตาม หุ้นของบริษัทฯ ยังคงมีราคาที่สูงขึ้น
  โดยมีราคาปิด ณ สิ้นปีอยู่ที่ 98 บาท เพิ่มขึ้นจากราคาปิดที่ 69.50 บาทของปีก่อน
  สะท้อนให้เห็นภาวะของธุรกิจค้าปลีกและผลประกอบการที่ดีของบริษัทฯ ในปี 2549
  ตลาดได้รับผลกระทบจากปัจจัยลบหลายด้าน ทั้งในระดับประเทศและต่างประเทศ
  สภาวะความตึงเครียดทางการเมืองในช่วงเวลาเก้าเดือนแรกของปี
  และการปฏิบัติการณ์ยึดอำนาจการปกครองของคณะปฏิรูปฯ ในวันที่ 19 กันยายน
  ได้สร้างความหนักใจให้กับนักลงทุน อุทกภัยร้ายแรงที่แผ่ขยายครอบคลุม 48 จังหวัด
  ซึ่งส่วนใหญ่อยู่ในภาคกลางและภาคเหนือ
  ตลอดจนเหตุการณ์ความไม่สงบในภาคใต้ของไทยที่ยังคงมีอยู่อย่างต่อเนื่อง
  ได้ส่งผลกระทบต่อเศรษฐกิจของประเทศ ขณะเดียวกันเหตุการณ์ในตลาดหุ้นไทย เมื่อวันที่ 19
  ธันวาคม วันอังคารทมิฬ ก็ได้สร้างความตื่นตระหนกให้กับนักลงทุนต่างชาติ
  และทำให้นักลงทุนทั้งหลายระมัดระวังการลงทุนในประเทศไทย

  แม้ว่าบริษัทฯ จะเป็นบริษัทจดทะเบียนในตลาดหลักทรัพย์แห่งประเทศไทย
  แต่หุ้นส่วนใหญ่ของบริษัทฯ ก็ถือโดยผู้ถือหุ้นจำนวนไม่มากนัก โดยผู้ถือหุ้นรายใหญ่ได้แก่
  กลุ่มเอสเอชวีจากประเทศเนเธอร์แลนด์ เป็นผู้ถือหุ้นที่มีอำนาจควบคุมบริษัทฯ บริษัทฯ
  มีความสัมพันธ์อันยาวนานกับกลุ่มเอสเอชวี และจากความสัมพันธ์อันดีนี้เองทำให้บริษัทฯ
  สามารถดำเนินธุรกิจค้าส่งแบบชำระเงินสดและบริการตนเองในประเทศไทยมาเป็นเวลา 17 ปี
  ทีมผู้บริหารของบริษัทฯ
  ประกอบด้วยทีมงานที่มีความชำนาญและประสบการณ์สูงทั้งในประเทศและต่างประเทศ มีความรู้
  ความเข้าใจ
  และมีความสามารถในเรื่องอุตสาหกรรมค้าปลีกและกระบวนการจัดจำหน่ายของผู้ผลิตผู้จัดจำหน่ายในประเทศไทย
  อย่างไรก็ตาม บริษัทฯ ได้ปรึกษากับกลุ่มเอสเอชวีในทุกแง่มุมของการดำเนินธุรกิจ เช่น
  ในเรื่องการจัดซื้อ การเงิน และเทคโนโลยีสารสนเทศ นอกจากนี้ บริษัทฯ
  ยังมีการทำสัญญาอนุญาตให้สิทธิในการใช้ซอฟต์แวร์และใบอนุญาตต่างๆ
  กับสมาชิกบริษัทในกลุ่มเอสเอชวี
  โดยมีการต่ออายุสัญญาทุกปีและไม่มีข้อบ่งชี้ใดที่จะเป็นปัจจัยซึ่งจะกระทบการต่อสัญญานั้นๆ
  ในการดำเนินงานตามปกติ บริษัทฯ มิได้พึ่งพาผู้ถือหุ้นรายอื่นใด
  และการเปลี่ยนแปลงในผู้ถือหุ้นจะไม่ส่งผลกระทบอย่างมีนัยสำคัญต่อธุรกิจของบริษัทฯ
  ยกเว้นกรณีผู้ถือหุ้นกลุ่มเอสเอชวีซึ่งเป็นผู้ถือหุ้นรายใหญ่ของบริษัทฯ

  ในฐานะผู้ดำเนินธุรกิจค้าส่งแบบชำระเงินสดและบริการตนเอง บริษัทฯ เชื่อมั่นว่าบริษัทฯ
  จะได้รับผลกระทบน้อยกว่าผู้ประกอบการค้าปลีกแบบดิสเค้าท์สโตร์หรือไฮเปอร์มาร์เก็ต
  ในกรณีที่ความเชื่อมั่นของผู้บริโภคลดลง เนื่องจากกลุ่มลูกค้าหลักของบริษัทฯ
  มิใช่ผู้บริโภครายย่อยเหมือนเช่นกรณีของผู้ประกอบการค้าปลีกแบบดิสเค้าท์สโตร์หรือไฮเปอร์มาร์เก็ต
  อย่างไรก็ตาม ธุรกิจทุกประเภทย่อมมีความอ่อนไหวต่อสภาวะเศรษฐกิจ
  ดังนั้นหากสภาวะเศรษฐกิจของไทยตกต่ำลงในอนาคตย่อมจะส่งกระทบต่อธุรกิจของบริษัทฯ
  ในฐานะที่บริษัทฯ เป็นผู้ประกอบการค้าแบบชำระเงินสดและบริการตนเอง
  โครงสร้างในเชิงพาณิชย์ของบริษัทฯ เองได้ลดทอนความเสี่ยงดังกล่าวนั้นลงไปบ้างบางส่วนแล้ว
  บริษัทฯ มีความเสี่ยงเรื่องหนี้สูญน้อยมาก เนื่องจากบริษัทฯ
  ขายสินค้าเป็นเงินสดทั้งหมดและมีเงินทุนหมุนเวียนที่มีสภาพคล่องสูง
  ในฐานะผู้ค้าส่งสินค้าบริโภคที่มุ่งเน้นในเรื่องอาหารสด บริษัทฯ
  จึงอาจได้รับผลกระทบในเชิงลบด้านยอดขายจากความหวาดกลัวของผู้บริโภคเกี่ยวกับผลิตภัณฑ์อาหาร
  ตัวอย่างเช่น
  ผลกระทบเชิงลบต่อยอดขายไก่ซึ่งเกิดจากการระบาดของไข้หวัดนกหรือโรคที่คล้ายคลึงกันในภูมิภาค
  ผู้บริโภคในปัจจุบันได้ให้ความสนใจเกี่ยวกับความปลอดภัยและความถูกสุขอนามัยของอาหารเพิ่มขึ้นและมีความรู้ความเข้าใจมากขึ้น
  ดังนั้น ถึงแม้ว่าบริษัทฯ จะได้สั่งซื้ออาหารสดจากผู้จัดจำหน่ายที่เชื่อถือได้และได้รับใบรับรอง
  และกำหนดมาตรฐานความสะอาดและความถูกสุขอนามัยที่เข้มงวดทั้งในการสั่งซื้อสินค้าเข้าร้านค้าและพนักงานของบริษัทฯ
  แล้วก็ตาม บริษัทฯ
  ก็ยังอาจได้รับความเสี่ยงจากภาวะเชิงลบซึ่งอาจส่งผลกระทบต่อยอดขายของบริษัทฯ
  เนื่องจากความตื่นกลัวและความตื่นตัวในภูมิภาค

  การแข่งขันในภาคธุรกิจค้าปลีกรูปแบบใหม่ยังคงเป็นไปอย่างรุนแรง
  ผู้ประกอบการหลายรายต่างขยายธุรกิจอย่างรวดเร็ว โดยการสร้างสาขาใหม่ในไม่กี่ปีที่ผ่านมา
  ทำให้พื้นฐานการค้าปลีกโดยรวมในปัจจุบันแตกต่างไปจากเมื่อ 10 ปีก่อน
  ผลกระทบของกฎหมายฉบับใหม่ว่าด้วยผังเมืองซึ่งประกาศใช้ในปี 2546
  จำกัดความสามารถในการขยายสาขาในเขตเมืองของผู้ประกอบการเป็นอย่างมาก
  กฎหมายผังเมืองดังกล่าวมีผลกระทบต่อการขยายสาขาของธุรกิจค้าปลีก อย่างไรก็ดี
  ผู้ประกอบการบางราย ได้ขยายกิจการโดยผ่านรูปแบบทางเลือกอื่น เช่น
  ร้านสะดวกซื้อที่มีขนาดเล็ก

  การเจริญเติบโตของภาคธุรกิจค้าปลีกรูปแบบใหม่ในประเทศไทยในทศวรรษที่ผ่านมา
  ซึ่งผู้บริโภคชาวไทยได้รับประโยชน์จากการมีทางเลือกในการซื้อสินค้าเพิ่มมากขึ้น
  คุณภาพและมูลค่าของสินค้าและบริการของธุรกิจค้าปลีกที่เพิ่มมากขึ้นนั้น
  ถูกมองว่ามีผลกระทบที่สำคัญต่อภาคธุรกิจอื่นซึ่งรวมถึงธุรกิจค้าปลีกแบบดั้งเดิมด้วย
  ผลกระทบในเชิงลบที่มีการคาดการณ์เอาไว้นี้ได้นำไปสู่การเรียกร้องให้มีการแทรกแซงโดยการออกกฎหมายและกฏระเบียบข้อบังคับต่างๆ
  ของรัฐ ซึ่งในปี 2546 ได้มีการประกาศใช้กฎหมายสำคัญว่าด้วยผังเมือง
  ซึ่งมีผลกระทบตามที่ได้กล่าวไว้แล้วข้างต้น และการบังคับใช้
  พระราชบัญญัติการแข่งขันทางการค้าในปี 2546
  ซึ่งเน้นในเรื่องผู้มีอำนาจเหนือตลาดและการปฏิบัติทางการค้าที่ไม่เป็นธรรม
  และโดยอาศัยอำนาจตามมาตรา 18(2) ของพ.ร.บ.การแข่งขันทางการค้า
  คณะกรรมการการแข่งขันทางการค้าได้ออกระเบียบว่าด้วยแนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิตหรือผู้จำหน่ายซึ่งมีผลบังคับใช้ตั้งแต่
  12 ตุลาคม 2549 และในเดือนมกราคม 2550
  คณะรัฐมนตรีได้อนุมัติคำจำกัดความของผู้มีอำนาจเหนือตลาด
  กฎระเบียบเหล่านี้อาจจะเป็นอุปสรรคในการดำเนินธุรกิจ

  อย่างไรก็ตาม
  ข้อกฎหมายใหม่ที่ว่าด้วยเรื่องผังเมืองก็ยังไม่ได้แก้ไขปัญหาขัดแย้งระหว่างผู้ประกอบการรายใหญ่และรายย่อยในธุรกิจค้าปลีกแต่อย่างใด
  กลับส่งผลกระทบทางอ้อมให้ผู้ประกอบธุรกิจการค้าปลีกสมัยใหม่รายใหญ่บางรายขยายร้านค้าในรูปแบบที่เล็กลงซึ่งส่งผลเพิ่มการแข่งขันต่อผู้ประกอบการร้านค้าปลีกขนาดย่อม
  ดังนั้น
  รัฐบาลรักษาการอาจจะพิจารณาอนุมัติร่างพระราชบัญญัติค้าปลีกซึ่งจะเป็นพระราชบัญญัติค้าปลีกฉบับแรกของไทย
  ธุรกิจของบริษัทฯ จะยังคงเผชิญกับภาวะการเปลี่ยนแปลงในเรื่องกฎระเบียบข้อบังคับของรัฐฯ
  และกฏเกณฑ์ข้อบังคับทางกฎหมาย หรือการปฏิบัติตามกฏข้อบังคับ
  ซึ่งจะกระทบต่อการดำเนินการของบริษัทฯ ในสาระสำคัญ

  การบริหารความเสี่ยงที่เกิดจากการปฏิบัติตามกฎข้อบังคับ การดำเนินการ และระบบงาน
  จะยังคงดำเนินต่อไป และต้องมีการทบทวนนโยบายการบริหารอย่างต่อเนื่อง บริษัทฯ
  มีพนักงานที่มีความเชี่ยวชาญในการดำเนินธุรกิจนี้ในทุกๆ ด้าน
  และเป็นผู้ที่ทันต่อการพัฒนาธุรกิจค้าปลีกในระดับนานาชาติ
  อีกทั้งคณะผู้บริหารและคณะกรรมการบริษัทฯ
  ก็ได้ดำเนินงานทบทวนปัจจัยความเสี่ยงดังกล่าวอย่างจริงจัง บริษัทฯ
  ดำเนินการฝึกอบรมและลงทุนทางด้านทรัพยากรบุคคลอย่างต่อเนื่อง
  ขณะเดียวกันก็ต้องแข่งขันกับผู้ประกอบการรายอื่นในประเทศไทยเพื่อแสวงหาบุคลากรที่ดีที่สุดจากตลาดแรงงานซึ่งผู้ที่มีความเชี่ยวชาญในธุรกิจด้านนี้ยังมีจำนวนน้อย
  ทั้งนี้ ความต้องการแรงงานที่มีความเชี่ยวชาญยังมีอยู่อย่างต่อเนื่อง
  โดยเฉพาะในเขตพื้นที่ต่างจังหวัด และบริษัทฯ
  ยังมีความเสี่ยงต่อการไม่สามารถคัดเลือกและว่าจ้างพนักงานที่มีความสามารถในระดับที่บริษัทฯ
  ต้องการ ยิ่งไปกว่านั้น
  การค้าปลีกสมัยใหม่ยังแสดงให้เห็นถึงสภาพแวดล้อมในการทำงานที่มีความท้าทายสูง
  ความต่อเนื่องและความสม่ำเสมอในการทำงานของพนักงานเป็นสิ่งสำคัญที่ทำให้บริษัทฯ
  ประสบความสำเร็จในการเติบโตตามที่ต้องการ ในขณะที่บริษัทฯ
  ลงทุนทางด้านการพัฒนาทรัพยากรบุคคลอย่างต่อเนื่อง บริษัทฯ
  ก็ต้องเผชิญกับความเสี่ยงในการลงทุนกับพนักงานของบริษัทฯ
  โดยที่อาจจะไม่ได้รับผลประโยชน์ตอบแทนกลับคืนหากพนักงานลาออกไปอยู่กับบริษัทคู่แข่ง บริษัทฯ
  เชื่อมั่นว่าสภาพแวดล้อมในการทำงานที่ดี โครงการสนับสนุนและฝึกอบรมที่บริษัทฯ
  จัดให้แก่พนักงาน รวมทั้งความสำนึกของการทำงานเป็นทีม การให้ความร่วมมือซึ่งกันและกัน
  และความเป็นเสมือนครอบครัวเดียวกันในหมู่พนักงาน
  จะช่วยลดความเสี่ยงในการได้มาและคงไว้ซึ่งพนักงานที่มีคุณภาพ
  ซึ่งเป็นกำลังสำคัญและเป็นสิ่งจำเป็นสำหรับบริษัทฯ ในการพัฒนาธุรกิจของบริษัทฯ ให้เติบโตยิ่งขึ้น

  บริษัทฯ
  ได้ใช้เทคโนโลยีสารสนเทศในการติดต่อสื่อสารภายในองค์กรซึ่งถือเป็นปัจจัยพื้นฐานในการดำเนินธุรกิจของบริษัทฯ
  การใช้เทคโนโลยีสารสนเทศรวมถึงการติดต่อเชื่อมโยงระหว่างบุคคลภายนอกกับภายในองค์กร
  ตัวอย่างเช่น การใช้ระบบพาณิชย์อิเล็คทรอนิกส์ระหว่างธุรกิจ (B2B)
  และการใช้อีเมล์และเครื่องมือการสื่อสารอื่นๆ นอกจากนี้ ระบบปฏิบัติการทั้งหมดของบริษัทฯ
  ยังได้รับการพัฒนาให้ดำเนินการผ่านระบบคอมพิวเตอร์ทั้งสิ้น ดังนั้น บริษัทฯ
  จึงมีความเสี่ยงที่จะได้รับผลกระทบที่อาจเกิดขึ้นต่อธุรกิจของบริษัทฯ
  หากระบบเทคโนโลยีสารสนเทศล้มเหลวหรือไม่สามารถปฏิบัติการได้ ตัวอย่างเช่น
  การเกิดไวรัสที่ส่งผ่านระบบอิเล็คทรอนิกส์ อย่างไรก็ตาม แผนกเทคโนโลยีสารสนเทศของบริษัทฯ
  ได้ดำเนินการอย่างมีประสิทธิภาพในการดูแลเพื่อให้มั่นใจว่าบริษัทฯ
  ได้รับการปกป้องให้พ้นจากความเสี่ยงดังกล่าวอย่างเหมาะสมและมีประสิทธิภาพ